CELEX: 32006D0522
Language: el
Date: 2006-07-25 00:00:00
Title: 2006/522/ΕΚ: Απόφαση της Επιτροπής, της  25ης Ιουλίου 2006 , για την τροποποίηση των αποφάσεων 2005/759/ΕΚ και 2005/760/ΕΚ για τη λήψη ορισμένων μέτρων προστασίας σχετικά με την υψηλής παθογονικότητας γρίπη των πτηνών και τις μετακινήσεις ορισμένων ζώντων πτηνών στο εσωτερικό της Κοινότητας  [κοινοποιηθείσα υπό τον αριθμό Ε(2006) 3303]   (Κείμενο που παρουσιάζει ενδιαφέρον για τον ΕΟΧ)

27.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 205/28
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 25ης Ιουλίου 2006
   για την τροποποίηση των αποφάσεων 2005/759/ΕΚ και 2005/760/ΕΚ για τη λήψη ορισμένων μέτρων προστασίας σχετικά με την υψηλής παθογονικότητας γρίπη των πτηνών και τις μετακινήσεις ορισμένων ζώντων πτηνών στο εσωτερικό της Κοινότητας
   [κοινοποιηθείσα υπό τον αριθμό Ε(2006) 3303]
   (Κείμενο που παρουσιάζει ενδιαφέρον για τον ΕΟΧ)
   (2006/522/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
   την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (2), και ιδίως το άρθρο 18 παράγραφος 7,
   την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (3), και ιδίως το άρθρο 22 παράγραφος 6,
   τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (4), και ιδίως το άρθρο 18,
   Εκτιμώντας τα ακόλουθα:
   
               (1)
            
            
               Μετά την εκδήλωση της γρίπης των πτηνών στη νοτιοανατολική Ασία το 2004, που προκλήθηκε από ένα υψηλής παθογένειας στέλεχος του ιού, η Επιτροπή έλαβε διάφορα προστατευτικά μέτρα σε σχέση με την εν λόγω νόσο. Τα μέτρα αυτά περιλάμβαναν ειδικότερα την απόφαση 2005/759/ΕΚ της Επιτροπής, της 27ης Οκτωβρίου 2005, για τη λήψη ορισμένων μέτρων προστασίας όσον αφορά την εισαγωγή πτηνών σε αιχμαλωσία λόγω της υψηλής παθογένειας γρίπης των πτηνών σε ορισμένες τρίτες χώρες και την μετακίνηση από τρίτες χώρες πτηνών που συνοδεύουν τον κάτοχό τους (5), και την απόφαση 2005/760/ΕΚ, της 27ης Οκτωβρίου 2005, για τη λήψη ορισμένων μέτρων προστασίας όσον αφορά την εισαγωγή πτηνών σε αιχμαλωσία λόγω της υψηλής παθογένειας γρίπης των πτηνών σε ορισμένες τρίτες χώρες (6).
            
         
               (2)
            
            
               Σύμφωνα με το άρθρο 3 της απόφασης 2005/759/ΕΚ, η εν λόγω απόφαση δεν εφαρμόζεται στις μετακινήσεις προς το έδαφος της κοινότητας ζώντων πτηνών συντροφιάς που συνοδεύουν τον κάτοχό τους από τις τρίτες χώρες που αναφέρονται στο εν λόγω άρθρο. Η Κροατία προς το παρόν δεν αναφέρεται στο άρθρο 3 της απόφασης 2005/759/ΕΚ και, κατά συνέπεια, οι εισαγωγές πτηνών συντροφιάς που συνοδεύουν τον κάτοχό τους από την εν λόγω τρίτη χώρα πρέπει να συμμορφώνονται με τους περιορισμούς των εισαγωγών που ορίζονται στην εν λόγω απόφαση για άλλες τρίτες χώρες. Η Κροατία ήταν μία από τις πρώτες χώρες της Ευρώπης που κοινοποίησαν στην Επιτροπή κρούσματα γρίπης των πτηνών που διαπιστώθηκαν σε άγρια πτηνά και υπήρξε πλήρης διαφάνεια όσον αφορά τον τρόπο με τον οποίο χειρίστηκε τα περαιτέρω κρούσματα της εν λόγω νόσου. Δεν διαπιστώθηκαν νέα κρούσματα γρίπης των πτηνών πρόσφατα στην Κροατία.
            
         
               (3)
            
            
               Επιπλέον, η Κροατία κοινοποίησε στην Επιτροπή ότι οι αρμόδιες αρχές της εν λόγω χώρας εφαρμόζουν σήμερα μέτρα προστασίας τα οποία είναι ισοδύναμα με αυτά που εφαρμόζουν οι αρμόδιες αρχές των κρατών μελών, όπως προβλέπεται στην απόφαση 2006/115/ΕΚ της Επιτροπής, της 17ης Φεβρουαρίου 2006, σχετικά με ορισμένα μέτρα προστασίας για την υψηλής παθογονικότητας γρίπη των πτηνών σε άγρια πτηνά στην Κοινότητα και για την κατάργηση των αποφάσεων 2006/86/ΕΚ, 2006/90/ΕΚ, 2006/91/ΕΚ, 2006/94/ΕΚ, 2006/104/ΕΚ και 2006/105/ΕΚ (7).
            
         
               (4)
            
            
               Επομένως, δεδομένου ότι ο κίνδυνος για την υγεία των ζώων στην Κοινότητα λόγω της εισαγωγής πτηνών συντροφιάς από την Κροατία είναι ελάχιστος, η Κροατία θα πρέπει να προστεθεί στον κατάλογο των τρίτων χωρών που αναφέρονται στο άρθρο 3 της απόφασης 2005/759/ΕΚ.
            
         
               (5)
            
            
               Σύμφωνα με αυτά που ισχύουν σήμερα, η απόφαση 2005/759/ΕΚ θα εφαρμόζεται έως την 31η Ιουλίου 2006. Εφόσον αναφέρθηκαν νέα κρούσματα της γρίπης των πτηνών σε ορισμένες χώρες μέλη του Διεθνούς Γραφείου Επιζωοτιών (ΔΓΕ), οι περιορισμοί που αφορούν μετακινήσεις πτηνών συντροφιάς που συνοδεύουν τους κατόχους τους θα πρέπει να συνεχισθούν. Ως εκ τούτου ενδείκνυται η παράταση της εφαρμογής της απόφασης 2005/759/ΕΚ έως την 31η Δεκεμβρίου 2006.
            
         
               (6)
            
            
               Η ομάδα για την υγεία και την ορθή μεταχείριση των ζώων (AHAW) της Ευρωπαϊκής Αρχής για την Ασφάλεια των Τροφίμων (ΕΑΑΤ) θα εκδώσει, τον Οκτώβριο του 2006, επιστημονική γνώμη σχετικά με τους κινδύνους για την υγεία και την ορθή μεταχείριση των ζώων που συνδέονται με την εισαγωγή άγριων πτηνών πλην των πουλερικών στην Κοινότητα. Ζητήθηκε συγκεκριμένα από την ΕΑΑΤ στη γνωμοδότησή της να αναφέρει πιθανά εργαλεία και εναλλακτικές λύσεις που θα μπορούσαν να μειώσουν τους κινδύνους που θα έχουν ενδεχομένως επισημανθεί και οι οποίοι θα συνδέονται με την εισαγωγή πτηνών πλην των πουλερικών. Η γνωμοδότηση αυτή θα χρησιμεύσει για την καθοδήγηση της μελλοντικής πολιτικής της ΕΕ σχετικά με τις πτυχές υγείας και ορθής μεταχείρισης των ζώων των εν λόγω εισαγωγών.
            
         
               (7)
            
            
               Η απόφαση 2005/759/ΕΚ θα εφαρμόζεται έως την 31η Ιουλίου 2006. Σήμερα, μια ουσιαστική τροποποίηση των σημερινών κανόνων που ορίζονται στις δύο αποφάσεις 2005/759/ΕΚ και 2005/760/ΕΚ θα παραπλανούσε τους φορείς και τους λοιπούς ενδιαφερομένους όσον αφορά την πιθανή μελλοντική εξέλιξη της πολιτικής της ΕΕ για το ζήτημα αυτό. Ενόψει της σημερινής κατάστασης της υγείας των ζώων όσον αφορά τη γρίπη των πτηνών και δεδομένου ότι αναμένεται ή προβλεπόμενη έκδοση της γνώμης της ΕΑΑΤ τον Οκτώβριο, οι περιορισμοί σχετικά με τις εισαγωγές πτηνών πλην των πουλερικών πρέπει να συνεχιστούν. Συνεπώς, ενδείκνυται η τροποποίηση της ημερομηνίας ισχύος της εν λόγω απόφασης έως την 31η Δεκεμβρίου 2006.
            
         
               (8)
            
            
               Συνεπώς, οι αποφάσεις 2005/759/ΕΚ και 2005/760/ΕΚ πρέπει να τροποποιηθούν αναλόγως.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2005/759/ΕΚ τροποποιείται ως εξής:
   
               1)
            
            
               Το άρθρο 3 αντικαθίσταται από το ακόλουθο κείμενο:
               «Άρθρο 3
               Η παρούσα απόφαση δεν ισχύει για τη μετακίνηση προς το έδαφος της Κοινότητας ζώντων πτηνών συντροφιάς που συνοδεύουν τον κάτοχό τους από την Ανδόρρα, την Κροατία, τις νήσους Φερόες, τη Γροιλανδία, την Ισλανδία, το Λιχτενστάιν, το Μονακό, τη Νορβηγία, το Σαν Μαρίνο, την Ελβετία και το Κράτος της Πόλης του Βατικανού.».
            
         
               2)
            
            
               Στο άρθρο 5, η ημερομηνία «31 Ιουλίου 2006» αντικαθίσταται από την ημερομηνία «31 Δεκεμβρίου 2006».
            
         Άρθρο 2
   Στο άρθρο 6 της απόφασης 2005/760/ΕΚ η ημερομηνία «31 Ιουλίου 2006» αντικαθίσταται από την ημερομηνία «31 Δεκεμβρίου 2006».
   Άρθρο 3
   Τα κράτη μέλη λαμβάνουν τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Πληροφορούν αμέσως σχετικά την Επιτροπή.
   Άρθρο 4
   Η παρούσα απόφαση απευθύνεται στα κράτη μέλη.
   
      Βρυξέλλες, 25 Ιουλίου 2006.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 224 της 18.8.1990, σ. 29. Οδηγία όπως τροποποιήθηκε τελευταία με την οδηγία 2002/33/ΕΟΚ του Ευρωπαϊκού Κοινοβουλίου και του Συμβουλίου (ΕΕ L 315 της 19.11.2002, σ. 14).
   
      (2)  ΕΕ L 268 της 24.9.1991, σ. 56. Οδηγία όπως τροποποιήθηκε τελευταία με την πράξη προσχώρησης του 2003.
   
      (3)  ΕΕ L 24 της 30.1.1998, σ. 9. Οδηγία όπως τροποποιήθηκε τελευταία με τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (ΕΕ L 165 της 30.4.2004, σ. 1)· διορθώθηκε στην ΕΕ L 191 της 28.5.2004, σ. 1.
   
      (4)  ΕΕ L 146 της 13.6.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2006/590/ΕΚ της Επιτροπής (ΕΕ L 104 της 13.4.2006, σ. 8).
   
      (5)  ΕΕ L 285 της 28.10.2005, σ. 52. Απόφαση όπως τροποποιήθηκε τελευταία με την απόφαση 2006/405/ΕΚ (ΕΕ L 158 της 10.6.2006, σ. 14).
   
      (6)  ΕΕ L 285 της 28.10.2005, σ. 60. Απόφαση όπως τροποποιήθηκε τελευταία με την απόφαση 2006/405/ΕΚ.
   
      (7)  ΕΕ L 48 της 18.2.2006, σ. 28. Απόφαση όπως τροποποιήθηκε με την απόφαση 2006/277/ΕΚ (ΕΕ L 103 της 12.4.2006, σ. 29).